Lihatietoyhdistyksen teettämän kyselyn mukaan lihaa syömättömien määrä väheni 2019.

Suomalaisten pyrkimys lihansyönnin vähentämiseen ei ole lisääntynyt. Silja Viitala, AAMULEHTI

Lihan asema suomalaisten ruokalautasilla on edelleen vakaa. Näin kertoo kolmea suurta suomalaista lihanjalostajaa Atriaa, HKScania ja Snellmania edustavan Lihatiedotusyhdistys.

– Suurin osa, 96 prosenttia, suomalaisista syö lihaa jossain muodossa. Enimmällä osalla lihan käyttö on säilynyt ennallaan eikä pyrkimys lihan syönnin vähentämiseen ole lisääntynyt. Lihan syöntiä puoltavat hyvä maku, tottumus ja ravintosisältö, yhdistys toteaa perjantaina julkistamassaan tiedotteessaan.

Suomalaisten lihan syöntiä selvitettiin Kantar TNS Agri Oy:n tekemällä tutkimuksella lokakuussa 2019.

– Lihaa syömättömiä kuluttajia on 4 prosenttia, hieman vähemmän kuin vuonna 2018, jolloin 7 prosenttia suomalaisista ei syönyt lihaa lainkaan. Päivittäin tai lähes päivittäin lihaa syövien määrä on noussut. Vähintään useamman kerran viikossa lihaa syödään 81 prosentissa kotitalouksista.

Kyselyn mukaa tottumus mainitaan syyksi useammin kuin edellisvuonna ja myös hyvän maun merkitys on korostunut. Aiempaa useammalle lihan syöntiä puoltaa myös sen monipuolisuus.

Pyrkimys lihan käytön vähentämiseen ei ole lisääntynyt

Kyselyssä tiedusteltiin myös lihan syönnin lisäämistä ja vähentämistä.

– Enimmällä osalla, seitsemällä kuluttajalla kymmenestä lihan käyttö on pysynyt ennallaan. Lihan syöntiä sanoo vähentäneenä 22 prosenttia ja lisänneensä 4 prosenttia vastaajista. Vähentäjiä on sama määrä kuin edellisvuonna ja lisääjiä on 2 prosenttiyksikköä enemmän.

– Syyt lihan käytön vähentämiseen ovat pääosin samoja kuin niillä, jotka eivät syö lihaa lainkaan. Tärkeimpinä eettiset, ekologiset ja terveydelliset syyt. Osalle liha ei vaan enää maistu ja osa on vähentänyt lihan käyttöä taloudellisista syistä.

Lihatiedotusyhdistyksen mukaan lihan syönnin useuden ja vähentäjien määrän perusteella lihan kokonaiskäyttö Suomessa on säilynyt melko vakaana.

– Lihan ja varsinkin punaisen lihan kulutuksen vähentämiseen pyrkii edelleen joka viides. Alustavien ennakkotietojen mukaan broilerin käytön kasvu on jatkunut ja korvannut muun lihan käyttöä vuonna 2019.

LUE MYÖS – Lihan kulutusta ohjaavat tekijät 2019 -kyselyyn vastasi 1 108 yli 15-vuotiasta suomalaista Ahvenanmaa poislukien. – Virhemarginaali on 3 %-yksikköä molempiin suuntiin. – Tutkimuksen teki Kantar TNS Agri Oy 18.-23.10.2019 lihatiedotuksen toimeksiannosta. – Lihatiedotusyhdistys ry:n mukaan se tarjoaa ”puolueetonta ja luotettavaa” tietoa suomalaisen lihantuotannon turvallisuudesta, jäljitettävyydestä, läpinäkyvyydestä sekä eläinten terveydestä ja hyvinvoinnista. – Lihatiedotuksen jäseniä ovat Atria Suomi Oy, HKScan Finland Oy ja Snellmanin Lihanjalostus Oy.